作者:李白
標題:贈宣城趙太守悅
內容:趙得寶符盛，山河功業存。三千堂上客，出入擁平原。六國揚清風，英聲何喧喧。大賢茂遠業，虎竹光南藩。錯落千丈松，虯龍盤古根。枝下無俗草，所植唯蘭蓀。憶在南陽時，始承國士恩。公為柱下史，脫繡歸田園。伊昔簪白筆，幽都逐遊魂。持斧冠三軍，霜清天北門。差池宰兩邑，鶚立重飛翻。焚香入蘭臺，起草多芳言。夔龍一顧重，矯翼淩翔鵷。赤縣揚雷聲，強項聞至尊。驚飆頹秀木，跡屈道彌敦。出牧曆三郡，所居猛獸奔。遷人同衛鶴，謬上懿公軒。自笑東郭履，側慚狐白溫。閑吟步竹石，精義忘朝昏。憔悴成醜士，風雲何足論。獼猴騎土牛，羸馬夾雙轅。願借羲皇景，為人照覆盆。溟海不振盪，何由縱鵬鯤。所期玄津白，倜儻假騰鶱。